**Gauselturen bringer deg fra fjorden til fritidsgården oppe på Gausel.**

* **Lengde:**   
  6,53 km
* **Barnevogn:**   
  Ja
* **Belysning:**   
  Ja, med enkelte unntak

Du finner rytmen til togets taktfaste sang i togskinnene ut fra **Gausel stasjon**. Du setter kursen nedover og gangfarten forbi Frøystad gård og ned til **Gandsfjorden** er det ingen som kan si noe på.

Vel nede kan du nyte et forfriskende bad, utsikten utover fjordens båtliv eller beitende sauer på idylliske **Gauselholmen**. Du forlater strandkanten en stund, og vandrer gatelangs i Gauselvågen med Dobbeltsporet som nærmeste følgesvenn. Ned til sjøen går du gjennom villastrøket ved **Gauselstraen**, tidligere var dette ferie- og landsteder for fornemme byfolk.  Glade måkeskrik ønsker deg velkommen til idylliske **Boganesvågen**.

Du går nå langs et fugleeldorado, den langgrunne mudderflaten i denne vågen er som et gigantisk matfat for beitende fugl, spesielt vinterstid, og man kan være heldig å se flere sjeldne arter her. De små holmene ytterst ved **Boganeset** er yndede hekkeplasser for makrellterner og fiskemåker.

Med lette skritt går du videre og tar deg tid til litt fysisk aktivitet og lek i **Jåtten bydelspark**, før du tråkker forbi **Viking stadion** og oppover grøntdraget langs Austtunveien. Du runder **NATOs hovedkvarter** og følger Gamle Godesetvei inn på historisk grunn. Nabogatene bærer navn som minner deg på de mange arkeologiske funnene som er gjort her, og som indikerer at området har vært et viktig makt- og økonomisk sentrum noen hundreår tilbake. Kanskje satt vikinghøvdingen på høyden her og speidet etter skipene sine? God utsikt har du også langs din vei.

**Gausel** har trolig sin opprinnelse i mannsnavnet Gautulfr sammenstilt med sel (seterhus/sete). Gausel har også vært kongsgård, men i 1660-årene ble den solgt til private. I 1906 hadde gården hele 39 bruk og det var ganske «folksomt» i helningene ned mot Gandsfjorden. Fra 1980årene begynte utbyggingen av jordbrukslandet, og folketallet har økt betraktelig de siste tiårene.

Turveien leder deg videre oppover mot grønne **Husaberget**, og på toppen kan du ta en velfortjent hvil på koselige **Gausel Fritidsgård** sammen med høner, dverggeiter og fornøyde tykke griser. Du går lett i bakkene nedover forbi **Gausel skole** og ned Dykjelbakken. Togfløytene jubler deg inn til målgang – du er i rute og klar for neste hverdagstur.